#WT20WC: বিশ্বকাপ সেমিফাইনালে অস্ট্রেলিয়ার বিরুদ্ধে জিততে মরিয়া ভারত

কেপটাউন: বৃহস্পতিবার কেপটাউনের নিউল্যান্ডসে মহিলা টি-টোয়েন্টি বিশ্বকাপের সেমিফাইনালে অস্ট্রেলিয়ার (Australia) মুখোমুখি হতে চলেছে ভারত (India)।  গ্রুপ পর্যায়ে ৪টি ম্যাচে মধ্যে ৪টি-তেই জিতে বিশ্বকাপের শেষ চারে পৌঁছেছে অস্ট্রেলিয়া। যেখানে হরমনপ্রীতরা একটি ম্যাচ হেরেছেন। শেষ চারের লড়াইয়ে প্রথম বল পড়ার আগে ফেভারিট অস্ট্রেলিয়া। সম্প্রতি সাফল্যের ধারাবাহিকতার নিরিখে ভারতের থেকে এগিয়ে অস্ট্রেলিয়া। দলে অলরাউন্ডারের সংখ্যা বেশি। একইসঙ্গে পরিপূরক ক্রিকেটারের সংখ্যাও বেশি। কোনও ক্রিকেটার অফ-ফর্মে থাকলে অন্য ক্রিকেটার এসে তাঁর ঘাটতি পূরণ করে দেওয়ার ক্ষমতা রাখে। গত ম্যাচে অস্ট্রেলিয়ার তারকা ক্রিকেটার অ্যালিসা হিলি চোট পান। তবে টিম সূত্রে খবর, ভারতের বিরুদ্ধে সেমিফাইনালে খেলবেন তিনি।

অন্যদিকে, ভারতীয় মহিলা ক্রিকেটারেরা নিজেদের সাফল্যের ব্যাপারে আশাবাদী। গ্রুপ পর্যায়ে ইংল্যান্ডের বিরুদ্ধে হেরে কিছুটা ছন্দপতন হয়। তবে গত ম্যাচ জিতে আবারও মোমেন্টাম ফিরে পান স্মৃতি মান্ধানরা। যথেষ্ট ‘ডিসিপ্লিনড’ বোলিং করতে দেখা যায় ভারতীয় বোলারদের। এই ‘শো পিস ইভেন্ট’-এ এখনও পর্যন্ত ১২৫ এর বেশি রান দেননি রেণুকা সিংরা। ভারতীয় ব্যাটারদের মধ্যে দুর্দান্ত ফর্মে রয়েছেন স্মৃতি মান্ধানা। এই বিশ্বকাপে তাঁর রানসংখ্যা ১৪৯। গড় ৪৯.৬৭। সর্বোচ্চ গত ম্যাচে করা ৮৭।

আরও পড়ুন : Sania Mirza: সানিয়ার শেষ সার্ভ

পরিসংখ্যানের নিরিখে যদি বিচার করা যায়, সেক্ষেত্রে এগিয়ে রয়েছে অস্ট্রেলিয়া। টি-টোয়েন্টি ফরম্যাটে এখনও পর্যন্ত ৩০ বার ভারতের মুখোমুখি হয়েছে অস্ট্রেলিয়া। এরমধ্যে ২২ বার জিতেছে অস্ট্রেলিয়া, ৭ বার জিতেছে ভারত। একটি ম্যাচ পরিত্যক্ত। উল্লেখ্য, ভারতের মাটিতে শেষ দ্বিপাক্ষিক সিরিজে ৪-১ ব্যবধানে জয় পায় অস্ট্রেলিয়া।

কেপটাউনের উইকেট ‘স্পোর্টিং’ হতে চলেছে। যে দল ভালো ক্রিকেট খেলবে, সেই দলই টি-টোয়েন্টি বিশ্বকাপে ফাইনালের টিকিট পাকা করবে আশা করা যায়।